 Na WANGU KANURI WAZIRI wa Leba nchini Uganda Charles Okello Engola amefariki kwa kupigwa risasi. Bw Engola, alikuwa kanali aliyejiuzulu na alipigwa risasi na mlinzi wake binafsi Jumanne asubuhi nyumbani mwake Kyanja, Kampala. Naibu msemaji wa polisi, Luke Owoyesigire alithibitisha kisa hicho na kwa mujibu wa gazeti la Daily Monitor, Bw Owoyesigire alisema, “Nendeni Kyanja kuna mwanajeshi amempiga risasi mdosi wake.” Spika wa Bunge la nchi hiyo Anita Among pia alithibitisha kifo cha waziri huyo. “Asubuhi ya leo nimepokea habari kuwa Mbunge Engola amepigwa risasi na mlinzi wake na baadaye akajifyatulia risasi. Naomba alale pema peponi. Ilikuwa mpango wa Mungu na hatuwezi tukabadilisha lolote.” Mwili wa mwanajeshi huyo aliyetekeleza unyama huo bado ulikuwa kwenye saluni ambayo inadaiwa ndipo alijifyatulia risasi. Waziri wa Jinsia Betty Amongi pamoja na maafisa wengine serikalini walifika katika nyumba ya Bw Engola. “Mlinzi huyo hakuwa amelipwa takribani Sh4 milioni (Pesa za Uganda). Alisema mkewe alikuwa mjamzito na watoto wake hawakuwa wakienda shuleni ilhali wa waziri huyo walikuwa wakienda,” aliyeshuhudia kisa hicho akasema. Kiwango cha pesa alichodai ni sawa na Sh146, 050 thamani ya pesa za Kenya. Bw Engola alijiuzulu kutoka kwa jeshi mnamo 2007 na kuwania ubunge katika eneo la Oyam kupitia tikiti ya National Resistance Movement (NRM) na kushinda kwa asilimia 93 ya kura.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  